Mare Beaufort
Mare Beaufort vel Beaufortii est marginale Oceani Arctici mare, ad septentriones Territoriorum Septentrio-Occidentalium Iuconique Canadae atque Alascae versus, et ad occidentam insularum arcticarum Canadae versus situm. Quod mare ex Francisco Beaufort equite, hydrographo Hibernico, appellatur. Flumen Mackenzie, longissimum in Canada, in Canadiensem Maris Beaufort regionem defluit ad occidentem Tuktoyaktuk versus, unius ex paucis coloniarum continuarum secundum maris litora. Area superficialis 476 000 chiliometrorum quadratorum, altitudo media 124 et maxima 4683 metra, volumen 22 000 chiliometrorum cubicorum est. Superficies maris, cui clima asperrimum est, in glacie concreta plurimis anni mensibus consistit. Transitus navalis usque ad 100 chiliometra latus prope litora olim Augusto Septembrique aperiebatur, sed nuper propter calefactionem globalem in regione Arctica, magnitudo corporis aquae glacie summa aestate carens magnopere augetur. Ante annos recentes, Mare Beaufort fonte glaciei maritimae arcticae magni momenti innotebat. Glacies maritima in Gyro Beaufort, primo Maris Beaufort flumine oceanico, nonnullos annos volvebatur, in crassas glaciei conglutinationes commutans.